**เทศบาลตำบลห้วยยอด ตรวจ ATK หาเชื้อโควิด -19 เชิงรุกพ่อค้า แม่ค้าตลาดเทศบาล 2547ครั้งที่ 3**

**ผลการตรวจเป็นลบทุกคน**

วันนี้ (27 ตุลาคม 2564) เวลา 10.00น. นายธวัชชัย วรพงศ์พัฒน์ นายกเทศมนตรีตำบลห้วยยอด นายสมศักดิ์ เรืองอุดมโชคชัย รองนายกเทศมนตรีตำบลห้วยยอด ลงพื้นที่ตลาดเทศบาล 2547 ติดตามการดำเนินงานการตรวจหาเชื้อโควิด 19 เชิงรุกด้วยชุดตรวจ Antigen Test Kit ATK แก่พ่อค้า แม่ค้า ภายในตลาดเทศบาล 2547 โดยมอบหมายให้เจ้าหน้าที่กองสาธารณสุขและสิ่งแวดล้อม ร่วมกับ อสม. และเจ้าหน้าที่ที่เกี่ยวข้อง ดำเนินการฯ ซึ่งเป็นไปตามคำสั่งจังหวัดตรังที่ 4080 /2564 เรื่อง มาตรการป้องกันและควบคุมการแพร่ระบาดของโรคติดเชื้อไวรัสโคโรนา 2019 ในพื้นที่จังหวัดตรัง ลงวันที่ 14 ตุลาคม 2564 ให้พื้นที่ที่พบการแพร่ระบาดของโรค ให้เจ้าของตลาดหรือผู้จัดการตลาด ดำเนินการตรวจคัดกรอง พ่อค้าแม่ค้า หรือผู้ปฏิบัติงานในตลาดทุกคนด้วยชุดตรวจ Antigen test kits(ATK) อย่างน้อยสัปดาห์ละ 1 ครั้ง และหากพบว่าผลการตรวจคัดกรองเป็นบวกให้แจ้งเจ้าพนักงานสาธารณสุขในพื้นที่ทันที และให้เข้ารับการกักตัวในชุมชนที่ทางราชการกำหนด

โดยในครั้งนี้ เทศบาลฯ ได้ดำเนินการตรวจเป็นครั้งที่ 3 เพื่อเป็นการสร้างความปลอดภัยและความเชื่อมั่นให้แก่ผู้บริโภคที่เข้ามาจับจ่ายซื้อของในตลาด รวมทั้งเพื่อเป็นการคัดแยกกลุ่มผู้ติดเชื้อหรือค้นหาผู้ป่วยออกมาเข้าสู่กระบวนการรักษาได้อย่างรวดเร็ว ยับยั้งการระบาดของเชื้อโควิด19 ซึ่งได้ทำการตรวจ ATK พ่อค้าแม่ค้าตามที่ลงทะเบียนจำนวน 62 ราย ปรากฏว่าผลเป็นลบทุกคน

อย่างไรก็ดี เพื่อความปลอดภัยจากโควิด-19 ขอความร่วมมือพ่อค้า แม่ค้า หรือผู้ปฏิบัติงานในตลาดสวมถึงมือตลอดเวลาที่ปฏิบัติงาน และให้ปฏิบัติตามมาตรการ D-M-H-T-T-A รักษาระยะห่าง สวมหน้ากากผ้า หรือหน้ากากอนามัย การล้างมือบ่อยๆ การตรวจวัดอุณหภูมิร่างกาย การตรวจเชื้อโควิด-19 และการติดตั้งแอพพลิเคชั่นไทยชนะหรือหมอชนะอย่างเคร่งครัด นอกจากนี้ควรทำความสะอาดพื้นที่ขายของตนเองให้สะอาด หากมีการพูดคุยระหว่างกันต้องสวมใส่แมส เพื่อความปลอดภัยด้วย

พิมมาส จันทร์ผ่อง/นักประชาสัมพันธ์ชำนาญการ/ข่าว

27 ตุลาคม 2564